KIRJALLINEN KYSYMYS E-1650/02 esittäjä(t): Christopher Huhne (ELDR) komissiolle. Nuuska ja savukkeet.



Virallinen lehti nro 301 E , 05/12/2002 s. 0203 - 0204



KIRJALLINEN KYSYMYS E-1650/02 esittäjä(t): Christopher Huhne (ELDR) komissiolle (10. kesäkuuta 2002) Aihe: Nuuska ja savukkeet 1. EU:ssa on Ruotsia lukuun ottamatta kielletty useimmat purutupakkavalmisteet, muun muassa Ruotsissa myytävä nuuska. Voisiko komissio ilmoittaa, mitkä ovat nuuskan käytöstä aiheutuvat mahdolliset terveysriskit verrattuina poltettavien savukkeiden aiheuttamiin riskeihin? 2. Minkälaista näyttöä on siitä, että ruotsalaiset tupakoitsijat ovat onnistuneesti siirtyneet käyttämään nuuskaa ja mitkä olisivat todennäköiset terveysvaikutukset, jos muualla EU:ssa voitaisiin seurata Ruotsin tupakointitottumuksia? 3. Onko olemassa mitään suunnitelmia nuuskaa koskevan kiellon kumoamiseksi muualla EU:ssa ja sen korvaamiseksi sääntelykehyksellä, jolla pyrittäisiin vähentämään tupakasta aiheutuvia terveyshaittoja? Jos ei, miksi? 4. Onko lääkkeeksi tarkoitettuja nikotiinia sisältäviä tuotteita (purukumi ja laastarit) mahdollista hyödyntää tehokkaammin savukkeiden korvaamiseksi kuten Ruotsissa on nuuskaa ilmeisesti hyödynnetty? David Byrnen komission puolesta antama vastaus (19. heinäkuuta 2002) Tupakkatuotteissa piilee kaksi terveysriskiä: ne aiheuttavat riippuvuutta ja altistavat pitkäaikaisen kulutuksen myötä terveysvaaroille, jotka voivat johtaa vakaviin vaurioihin. Kaikki tupakkatuotteet aiheuttavat riippuvuutta, myös nuuska, joka voidaan siten luokitella vaaralliseksi tuotteeksi. Todisteet siitä, että nuuska aiheuttaa vakavia terveysriskejä, lisääntyvät koko ajan, mistä syystä nuuskaa ei pitäisi markkinoida yhteisössä uutena tuotteena. Ruotsi muodostaa tässä suhteessa poikkeuksen. Nuuskan luokitteleminen savukkeen korvikkeeksi siirtää huomion pois nuuskan aiheuttamista todellisista terveysriskeistä. Nuuska on tuote, joka houkuttelee tupakkatuotteiden pariin uusia käyttäjiä, erityisesti nuoria. Ruotsista ja Suomesta saadut kokemukset osoittavat, että nuuskan käyttö aloitetaan usein jo hyvin nuorella iällä. Nuuskan myötä nuoret tulevat riippuvaisiksi nikotiinista, altistuvat terveysriskeille ja ryhtyvät todennäköisesti käyttämään myös savukkeita. Nuuskan käyttö siis pikemminkin johtaa nikotiiniriippuvaisuuteen kuin vähentää tupakointia. Siksi nuuskan myyntikiellon poistaminen yhteisöstä (muualta paitsi Ruotsista) pikemminkin lisäisi tupakkatuotteiden aiheuttamia terveysvaaroja kuin poistaisi niitä tai edistäisi kansanterveyttä EU:ssa. Tupakoinnin torjuntaa koskevien ohjelmien yhteydessä on luotu tehokkaita menetelmiä, joilla tupakoijia on voitu auttaa lopettamaan tupakointi ja pääsemään irti nikotiiniriippuvuudesta. Komissio tarkastelee nikotiiniriippuvuuden vähentämistä tiedonannossaan yhteisön nykyisestä ja ehdotetusta toiminnasta tupakankulutuksen vähentämiseksi(1). Komissio esittää tiedonannossaan asiaan useita poliittisia ratkaisuja ja antaa muutamia esimerkkejä parhaista toimintamalleista (joita ovat muun muassa tupakoijien mahdollisuus saada mahdollisimman edullisesti tai maksutta käyttöönsä tupakoinnin lopettamisessa apuna käytettäviä lääkkeitä ja kuluttajien mahdollisuus saada tietoa tupakoinnin vaaroista maksuttomasta palvelunumerosta). (1) KOM(96) 609 lopullinen.